Nyt Rejsekort virker helt uden smartphone

Digitaliseringen af den kollektive transport har taget fart, og for mange er Rejsekort appen blevet den nye billet. Men hvad hvis du ikke har – eller ikke vil bruge – en smartphone? Nu lanceres Basiskortet som et fysisk alternativ til appen. Et klassisk plastikkort, der fungerer i bus og tog over hele landet og giver samme rabatter som det kendte Rejsekort.

Basiskortet er målrettet de rejsende, der enten ikke har mulighed for at bruge en app – eller ganske enkelt ikke ønsker det. Det kan være ældre, mennesker med handicap eller borgere, der foretrækker en mere enkel og velkendt løsning.

Kortet blev testet i slutningen af 2025 i samarbejde med Midttrafik, hvor omkring 300 borgere i Aarhus prøvede både bestilling og daglig brug i bybusserne. Testpersonerne kom blandt andet fra organisationer som Ældre Sagen, Demenshjørnet og Autismeforeningen. Ifølge Midttrafiks direktør Lars Berg er erfaringerne positive:

– Vi er glade for, at vi nu kan tilbyde Basiskortet som et alternativ til de kunder, der foretrækker et fysisk kort fremfor Rejsekort-appen. Nu går arbejdet i gang med at få kunderne skiftet fra det fysiske Rejsekort til Basiskortet, siger Lars Berg.

Dermed begynder udfasningen af det gamle plastikkort i praksis – men uden at alle tvinges over på appen.

Hvem kan få det?

Fra i dag, den 17. februar 2026, kan voksne, pensionister – både under og over 67 år – samt rejsende med handicap bestille Basiskort. Det kan ske via rejsekort.dk eller telefonisk. Kortet kan bruges i bus og tog i hele Danmark, dog undtaget Bornholm. Letbanen i Aarhus følger med i løbet af foråret.

Det er også muligt at checke ekstra voksne, børn, cykler og hunde ind – præcis som med det tidligere fysiske Rejsekort. Basiskortet fungerer på samme måde som det traditionelle Rejsekort:

Du checker ind og ud på standeren.

Ved skift skal du checke ud og derefter ind igen.

Checker du ind igen inden for 30 minutter, betaler du kun for én rejse.

Rabatterne følger med:

Lavere priser for børn, unge, pensionister og rejsende med handicap.

20 procent rabat uden for myldretiden på hverdage mellem kl. 11-13 og 18-07 samt i weekender og på helligdage.

Overførsel af eksisterende rabattrin fra det gamle kort.

Prisen er 50 kroner for et personligt kort og 80 kroner for et anonymt – identisk med det tidligere Rejsekort.

Nye funktioner på vej

I løbet af foråret får Basiskortet flere opdateringer. Blandt andet nye og mere tydelige lydsignaler ved check ind og check ud, mulighed for salg i udvalgte kiosker som 7-Eleven, kontant optankning og en løsning målrettet arbejdspladser. Der arbejdes også på, at børn kan få deres eget kort.

Basiskortet er i praksis en indrømmelse: Ikke alle danskere er klar – eller villige – til at gøre deres billet 100 procent digital.

Nyt Rejsekort virker helt uden smartphone